În secolul 17, existau atât de multe balene negre în Cape Cod Bay
în largul coastei de est a SUA,
încât se zice că puteai merge pe spinarea lor
de la un capăt al golfului la altul.
Astăzi au mai rămas câteva sute și sunt pe cale de dispariție.
Tot așa și balenele din alte specii s-au împuținat drastic
ca urmare a 200 de ani de vânătoare,
prin care au fost vânate și ucise pentru carnea, grăsimea și oasele de balenă.
Azi mai avem balene în oceane
datorită mișcării „Salvați balenele” de la începutul anilor 1970,
care a contribuit enorm la oprirea pescuitului comercial de balene
și s-a bazat pe ideea că dacă nu putem salva balenele,
atunci ce putem salva?
A fost un test al capacității noastre politice
de a opri distrugerea mediului.
Astfel, după 1980 s-a interzis pescuitul comercial al balenelor,
dispoziție care a intrat în vigoare ca rezultat al acestei campanii.
Numărul balenelor din apele noastre e încă mic totuși,
pentru că se confruntă cu o serie de amenințări provocate de om.
Din păcate, mulți oameni încă mai au impresia
că apărătorii balenelor, ca mine, facem ceea ce facem
doar pentru că aceste vietăți sunt carismatice și frumoase.
Această opinie ne face un deserviciu,
pentru că balenele sunt ingineri ai ecosistemului.
Ele ajută la menținerea stabilității și sănătății oceanelor
și chiar prestează servicii societății umane.
Hai să vedem de ce salvarea balenelor e esențială
pentru puterea de regenerare a oceanelor.
Totul se reduce la două lucruri principale:
caca de balenă și cadavrele în descompunere.
Când balenele se scufundă în adâncuri să se hrănească
și urcă la suprafață pentru a respira,
eliberează niște coloane enorme de dejecții.
Această așa-numită pompă de balenă
aduce nutrienți esențiali din adâncuri
la suprafață, unde stimulează creșterea fitoplanctonului,
care formează baza tuturor lanțurilor trofice marine.
Deci un număr mai mare de balene care fac caca în ocean
e foarte benefic pentru întregul ecosistem.
Balenele sunt renumite și că sunt printre mamiferele cu cele mai lungi migrații.
Balenele gri din largul Americii migrează 16 000 de km
din zonele unde se hrănesc din abundență
în zonele mai puțin productive, unde nasc,
și înapoi, în fiecare an.
Prin asta, ele transportă îngrășământ sub formă de materii fecale
din locurile cu nutrienți în locurile care au nevoie de ei.
Deci balenele sunt evident importante în ciclul nutrienților,
atât pe orizontala cât și pe verticala oceanului.
Dar e foarte interesant că balenele sunt importante
și după ce mor.
Cadavrele de balenă sunt printre cele mai mari forme de detritus
care cad de la suprafața oceanului.
După ce se scufundă, aceste cadavre devin hrana a peste 400 de specii,
inclusiv pentru mixine, animale cu formă de țipar și care secretă mucus.
Astfel, după 200 de ani de vânătoare,
în care am tot ucis și am tot sărăcit oceanul de aceste cadavre,
probabil că am modificat volumul și distribuția geografică a cadavrelor
care ar fi căzut în adâncul oceanului
și prin asta am contribuit la dispariția unui număr de specii
care se hrăneau numai cu aceste cadavre și depindeau de ele pentru a supraviețui.
Se mai știe și că aceste carcase de balenă
transportă circa 190 000 de tone de carbon
– echivalentul emisiilor a 80 000 de mașini pe an –
din atmosferă în adâncul oceanelor.
Iar adâncul oceanelor e ceea ce numim „rezervoare de carbon”,
deoarece captează și rețin excesul de carbon din atmosferă
și astfel contribuie la a încetini încălzirea globală.
Uneori aceste cadavre ajung pe plaje,
unde furnizează hrană pentru unele specii de prădători de pe uscat.
Cei 200 de ani de vânătoare de balene au fost evident nocivi
și au cauzat o reducere a populației de balene
între 60 și 90 la sută.
Mișcarea „Salvați balenele” a contribuit evident
la oprirea vânătorii comerciale de balene.
Dar campania trebuie regândită.
Trebuie să abordăm problemele noi și stringente
cu care se confruntă balenele în oceane astăzi.
De exemplu, trebuie ca balenele să nu mai fie lovite de portcontainere
în zonele de hrănire
și să nu se mai încâlcească în plasele de pescuit
când străbat oceanul.
Apoi trebuie să învățăm să ne punem în context mesajele de conservare,
pentru ca oamenii să înțeleagă bine reala valoare ecologică a acestor ființe.
Așadar hai să salvăm din nou balenele,
dar de data asta nu doar pentru binele lor,
ci și pentru binele nostru.
Mulțumesc.
(Aplauze)